苏轼
次韵定慧钦长老见寄八首（并引）
苏州定慧长老守钦，使其徒卓契顺来惠州，问予安否，且寄《拟寒山十颂》。
语有璨、忍之通，而诗无岛、可之寒，吾甚嘉之，为和八首。
左角看破楚，南柯闻长滕。
钩帘归乳燕，穴纸出痴蝇。
为鼠常留饭，怜蛾不点灯。
崎岖真可笑，我是小乘僧。
铁桥本无柱，石楼岂有门。
舞空五色羽，吠云千岁根。
松花酿仙酒，木客馈山飧。
我醉君且去，陶云吾亦云。
罗浮高万仞，下看扶桑卑。
默坐朱明洞，玉池自生肥。
従来性坦率，醉语漏天机。
相逢莫相问，我不记吾谁。
幽人白骨观，大士甘露灭。
根尘各清净，心境两奇绝。
真源未纯熟，习气馀陋劣。
譬如已放鹰，中夜时掣绁。
谁言穷巷士，乃窃造物权。
所见皆我有，安居受其全。
戏作一篇书，千古发争端。
儒墨起相杀，予初本无言。
闲居蓄百毒，救彼跛与盲。
依山作陶穴，掩此暴骨横。
区区效一溉，岂能济含生。
力恶不己出，时哉非汝争。
少壮欲及物，老闲余此心。
微生山海间，坐受瘴雾侵。
可怜邓道士，摄衣问呻吟。
覆舟却私渡，断桥费千金。
净名毗耶中，妙喜恒沙外。
初无往来相，二土同一在。
云何定慧师，尚欠行脚债。
请判维摩凭，一到东坡界。